Eneritz Lizardi Azpiazu

Eneritz Lizardi Azpiazu (Mutriku, Gipuzkoa, 2004ko uztailaren 7a) pilotaria da, puntista. Hiru munduko txapelketa jokatu ditu, horietatik bi, bi 22 azpikoetan: 2021ean emakumeen lehenengo zesta txapelketa jokatu zen Íscarren (Valladolid), 22 azpikoa 36 metroan, eta irabazi egin zuen Maite Ortiz de Mendibil gasteiztarrarekin bikote eginda. 2022an jokatu zen lehenengo aldiz absolutua, Miarritzeko frontoi handian, 54 metroan irabazi eta handik urtebetera, 2023an, 22 azpikoa jokatu zen Mexikon frontoi handian, eta azpitxapeldunak izan ziren. 

Eneritz Lizardiren esanetan:“Nik uste dut gaurko neska gazteei ez zaiela niri bezala pasatzen. Azken urteetan ikusgarritasun handia eman zaio, telebistan agertzen gara (neskak), eta horrek asko laguntzen du; frontoietan beti dago emakumeren bat, eta gazteagoek nabaritzen dute eurak ere hor egon ahal direla. Beraz, alde horretatik asko irabazi da. Ez zara lehen bezala gaizki sentitzen zeuri gustatzen zaizun zer edo zer egitearren". 

 Bizitza 
Eneritz Lizardi futbolean jokatzen hasi zen 9 urterekin. Ordurako, neba zestan zebilen Mutrikun, eta berarekin joaten zen frontoira. Senideek animatuta, bera ere entrenatzen hasi zen, eta txapelketak jokatzen Danok Bat taldearekin.  Biologiako gradua ikasi du Euskal Herriko Unibertsitatean (EHU) Bilboko campusean.
 Kirol ibilbidea 
2021ean Espainiako ordezkaritza bost finaletan nagusitu zen, eskuz binaka eta banaka, pala motzean eta zesta puntan, gizonezkoetan eta emakumezkoetan. Frantziak eskuratu zuen titulua larruzko paletan. Sei titulutik bost jokoan. Hori izan zen 23 urtez azpiko selekzioen Europako Txapelketan Espainiak izan zuen balantze positiboa. 36 metroko frontoia izan zen, eta asteburu osoan jokatu zen Íscar-en (Valladolid) eta Vallelado-n (Segovia). Halaber, urriaren erdialdean frontoi horietan jokatu zen munduko txapelketa prestatzeko balio izan zuen. Emakumezkoetan, Maite Ortiz de Mendibilek eta Eneritz Lizardik zestalariek beste bikote espainiarra garaitu zuten, Ihart Arakistain eta Arai Lejardi, 2-1 (15-7, 12-15 eta 10-2). 

2022ko otsailean Women Winter Series alfonbra gorria bezala zabaldu zen Durangoko Ezkurdi frontoi berrituan. Eusko Labeleko World Series  txapelketaren protagonistak 15-18 urteko hauexek izan ziren: Maite Ortiz de Mendibil (Antezana de Foronda, 2005), Maialen Aldazabal (Berriatua, 2006), Ihart Arakistain (Sopela, 2006), Frida Watkins (Zumaia, 2008), Erika Mugartegi (Markina, 2008), Arai Lejardi (Markina, 2007), Helena Barrenetxea (Durango, 2007) eta Eneritz Lizardi (Mutriku, 2004) nagusiena. 2022an munduko txapelketa irabazitako Eneritz Lizardi mutrikuarra (18 urte) bigarren jardunaldian Helena Barrenetxea (15 urte) durangarra bikote zuela, finalerako pasea lortzen saiatu zen, baina galdu egin zuen Erika Mugartegi eta Arai Lejardiren markinarren bikotearen aurka.  

2022ko urrian Eneritz Lizardi eta Ihart Arakistain, zesta puntako Euskadiko txapeldunak izan ziren, partida estu batean Maite Ortiz de Mendibil eta Maialen Aldazabalen aurka 30–29 irabazi ondoren. Egun batzuk lehenago Munduko Pilota Txapelketarako hautatua izan zen, zesta punta modalitatean, hurrengo asteburuan Lapurdiko Biarritz herrian jokatu zena. Mutrikuarrarekin batera, Ihart Arakistain, Maite Ortiz de Mendibil eta Araia Lejardi izan ziren aukeratuak. Mundialean urrea jaso ostean, 2023ko maiatzean Ispasterren (Bizkaia) Espainiako txapelduna izan zen.  

2023ko urrian Ihart Arakistainek eta Eneritz Lizardik jantzi zituzten Euskal Herriko Elite Txapelketako txapelak, finalean Erika Mugartegiri eta Arai Lejardi markinarrei 0-2 irabazita. 

2024ko urtarrilaren 12an Euskadiko Txapelketa jokatzen lesionatu egin zen eta urte t'erdi kantxetatik kanpo egon zen, belauneko lesioa zela eta,  hautsita baitzuen eskuin belauneko atzeko lotailu gurutzatua. Durangoko Euskotren Women Winter series txapelketaren bigarren aldian Elaia Gogeanola Krajak ordezkatu zuen. 

2025eko uztailean jaioterriko Miruaitz pilotalekuan Jai Alai League-ko txapelketan parte hartu zuen bost mutrikuarretako bat izan zen. Berarekin batera, Oaia Otaño, Eñaut Urreisti, Mikel Mancisidor 'Manci' eta Ekaitz Mendizabal 'Goixerri' mutrikuarrak aritu  ziren lehian beren herriko txapelketa ofizialean. Lehen aldiz Jai Alai Leaguerako puntuagarria izan zen Mutrikuko Master Seriesaren partidak (gizonezkoetan zein emakumezkoetan) uztailaren 11, 18 eta 25ean jokatu ziren. 

2025eko irailaren 27an, Zesta Puntako San Fausto Nazioarteko Txapelketak une gogoangarrienetako bat bizi izan zuen larunbatean, emakumezkoen kategorian, Durango Klubeko bi talde ordezkarien arteko norgehiagokoarekin. Ezkurdi Jai Alaiko harmailetan ikusle ugari bildu zituen derbian, Helena Barrenetxeak eta Frida Watkinsek finalerdietarako txartela lortu zuten, Martina Uribe eta Eneritz Lizardi Azpiazu bikoteari bi seteetan irabazi ondoren. 

 Palmaresa 
Besteak beste, 

 2021ean, 22 urtez azpiko 36m frontoiko Europako txapelduna
 2021ean, 23 urtez azpiko Munduko Txapelduna 36m frontoia 
 2022an, Munduko txapelduna
 2022an, Miarritzeko torneoan garaile
 2023an, Mundialean urrea
 2023an, ESpainiako txapelduna
 2024ko uztailaren 4an, Mutrikuko Udalak omenaldia egin zion, Maite Ortiz de Mendibil eta Eñaut Urreistirekin batera 

 Erreferentziak 

 Kanpo estekak 

Kategoria:Mutrikuarrak

Kategoria:Puntistak
Kategoria:Emakume pilotariak
Kategoria:Gipuzkoako pilotariak
Kategoria:Emakume kirolariak